**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 73/16) **objavlja**

**Javni razpis za izbor kulturnih projektov na področjih mobilnosti in delovnih štipendij**

**za leto 2017**

(v nadaljevanju: JR3–MDŠ–2017)

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

**2. Predmet in področja javnega razpisa**

Predmet javnega razpisa je izbor izvajalcev in sofinanciranje kulturnih projektov v letu 2017 na naslednjih področjih knjige:

1. **mobilnost v tujini (M),**
2. **delovne štipendije (DŠ) za literarne kritike in urednike knjižnih del.**

**3. Cilji javnega razpisa na področjih in omejitev števila v sofinanciranje sprejetih prijaviteljev**

JAK bo kulturne projekte na področjih tega javnega razpisa podpirala v skladu z naslednjimi dolgoročnimi cilji in vsebinskimi usmeritvami:

**3.1 Mobilnost v tujini (M)**

* neposredna podpora avtorjem leposlovnih ali humanističnih del, ki ustvarjajo v slovenskem jeziku, ter založnikom/urednikom izvirnih slovenskih leposlovnih ali humanističnih del;
* promocija in uveljavljanje avtorjev in njihovih del v tujini ter razvoj kompetenc vrhunskih in perspektivnih avtorjev leposlovnih ali humanističnih del, ki ustvarjajo v slovenskem jeziku;
* spodbujanje mreženja in razvoj kompetenc založnikov ali urednikov izvirnih slovenskih leposlovnih ali humanističnih del.

JAK bo v okviru tega razpisnega področja za sofinanciranje izbrala največ dva (2) projekta posamičnega prijavitelja.

**3.2 Delovne štipendije (DŠ) za literarne kritike in urednike knjižnih del**

* neposredna podpora literarnim kritikom in urednikom knjižnih del, ki imajo status samostojnega kulturnega ustvarjalca ali samostojnega podjetnika na področju kulture.

JAK bo v okviru tega razpisnega področja dodelila predvidoma tri (3) delovne štipendije.

**4. Obdobje sofinanciranja ter vsebinska opredelitev področij javnega razpisa**

Na tem javnem razpisu izbranim prijaviteljem bodo dodeljena sredstva na področjih mobilnosti (M) in delovnih štipendij (DŠ) za sofinanciranje kulturnih projektov, izvedenih v letu 2017.

**4.1 Mobilnost v tujini (M)**

V okviru tega področja bodo sofinancirani potni stroški posamičnih avtorjev, ki ustvarjajo v slovenskem jeziku na področju leposlovja, za vabljene nastope na kulturnih prireditvah v tujini, namenjene predvsem širši javnosti. Prav tako bodo sofinancirani potni stroški posamičnih avtorjev, ki ustvarjajo na področju humanistike, vendar le za vabljene nastope na odmevnih kulturnih prireditvah v tujini, ki so namenjene širši javnosti in za katere prijavitelji ne morejo pridobiti sredstev iz drugih virov.

Sofinancirani bodo tudi potni stroški založnikov ali urednikov izvirnih slovenskih leposlovnih ali humanističnih del za udeležbo na strokovnih založniških prireditvah v tujini z namenom promocije in uveljavljanja slovenskih avtorjev.

**4.2 Delovne štipendije (DŠ)**

V okviru tega področja bo JAK delovne štipendije dodelila literarnim kritikom in urednikom knjižnih izdaj v slovenskem jeziku, ki s svojim delom pomembno prispevajo k vrednotenju slovenskega književnega ustvarjanja in kvaliteti knjižnih izdaj.

**5. Okvirna vrednost javnega razpisa JR3**–**MDŠ**–**2017, izvedba postopkov sofinanciranja, obdobje za porabo sredstev ter sprememba ali prekinitev sofinanciranja**

Okvirna vrednost javnega razpisa JR3–MDŠ–2017 znaša predvidoma 18.000,00 EUR na področju delovnih štipendij in 16.000,00 EUR na področju mobilnost v tujini.

Sredstva, dodeljena v okviru tega razpisa, morajo biti porabljena v letu 2017 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa preverila izpolnjevanje razpisnih pogojev prijaviteljev, v drugi fazi bosta pristojni strokovni komisiji vloge prijaviteljev ovrednotili po razpisnih kriterijih, nato bo JAK izdala odločbe o izboru in sofinanciranju za leto 2017 ter o višini dodeljenih sredstev za sprejete kulturne projekte.

Če JAK na podlagi rednega ali izrednega nadzora sofinanciranega kulturnega projekta ugotovi, da izbrani kulturni projekt v celoti ali delno ni bil izveden, da je bila izvedba kulturnega projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški kulturnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem razpisu izbranega kulturnega projekta.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih projektov oziroma spremeni ali prekine že sklenjene pogodbe o sofinanciranju kulturnih projektov.

Vsa tveganja pri izvajanju kulturnega projekta pred izdajo odločbe in podpisom pogodbe o sofinanciranju izbranega kulturnega projekta nosi njegov izvajalec.

**6. Višina sofinanciranja in upravičeni stroški**

**6.1 Upravičeni stroški na področju mobilnosti v tujini (M)**

Upravičeni stroški kulturnega projekta so stroški, nastali pri aktivnostih, ki so neposredno povezane s projektom, sprejetim v sofinanciranje, v skladu s predmetom in namenom razpisa ter niso sofinancirani iz drugih javnih virov.

Med upravičene stroške sodijo potni stroški, in sicer za vlak (2. razred), ali avtobus, ali letalo (ekonomski razred), ali kilometrina, največ v višini vrednosti železniške vozovnice 2. razreda, stroški vinjet, stroški drugih javnih prevozov in stroški vizumov.

JAK bo izbranim izvajalcem projektov na področju mobilnosti v tujini sofinancirala do 100 % in največ 1.500,00 EUR vseh upravičenih stroškov na prijavljeni kulturni projekt posamičnega prijavitelja.

Za stroške, ki so predmet sofinanciranja, upravičenec ne sme prejeti sredstev iz drugih virov financiranja (prepoved dvojnega financiranja). Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov financiranja, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev.

**6.2 Višina delovne štipendije (DŠ)**

Za delovne štipendije za literarne kritike in urednike knjižnih izdaj je pavšalni znesek 6.000,00 EUR bruto (znesek vključuje vse stroške izplačevalca).

**7. Pogoji za sodelovanje na javnem razpisu JR3**–**MDŠ**–**2017**

**7.1 Splošni pogoji za sodelovanje na javnem razpisu JR3**–**MDŠ**–**2017**

Prijavitelji morajo izpolnjevati naslednje splošne pogoje:

* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da prijavljeni kulturni projekti niso sofinancirani iz naslova drugih razpisov JAK;
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06-UPB2) in Zakonom o varstvu osebnih podatkov (Uradni list RS, št. 94/07-UPB1);
* da se z istim kulturnim projektom (v celoti ali delu) na ta razpis prijavljajo samo enkrat;
* da pri prijavi upoštevajo vsebinske opredelitve razpisnih področij, skladno s 4. točko besedila razpisa, ter cilje razpisnih področij, skladno s 3. točko besedila razpisa;
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11-UPB);
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10. točke besedila tega razpisa;
* da je vloga v celoti napisana v slovenskem jeziku;
* da prijavitelj sprejema sodelovalno dolžnost pri posredovanju verodostojnih informacij ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora.

Prijavitelj poda izjavo o izpolnjevanju pogojev na prijavnem obrazcu. Če JAK naknadno zahteva izvirnike potrdil o izpolnjevanju pogojev po posameznih alinejah, jih mora prijavitelj dostaviti v zahtevanem roku.

**7.2 Posebni pogoji – razpisna področja**

**7.2.1 Posebni pogoji za področje mobilnosti v tujini (M)**

Prijavitelji na področju mobilnosti v tujini morajo ob splošnih izpolnjevati tudi naslednje posebne pogoje:

* da so fizične osebe: avtorji, ki ustvarjajo v slovenskem jeziku na področju leposlovja ali humanistike, oziroma založniki ali uredniki izvirnih slovenskih leposlovnih ali humanističnih del;
* da so v primeru, da kandidirajo kot avtorji, v obdobju 2013–2017 objavili vsaj eno (1) samostojno izvirno leposlovno ali humanistično knjižno delo v slovenskem jeziku, ki ni izšlo v samozaložbi, ali da so v slovenskem jeziku na področju leposlovja in humanistike objavljali v referenčnih tiskanih in drugih medijih, ali da so v primeru, da kandidirajo kot založniki/uredniki, v obdobju 2013–2017 izdali/uredili vsaj tri (3) izvirna slovenska leposlovna ali humanistična dela;
* da prijavljajo kulturni projekt, ki bo v celoti realiziran v letu 2017;
* da zaprošajo za financiranje do 100 % in največ 1.500,00 EUR vseh upravičenih stroškov na prijavljeni projekt posamičnega prijavitelja;
* da prijavljajo kulturne projekte, ki so finančno uravnoteženi, kar pomeni, da morajo biti prihodki in odhodki prijavljenega projekta enaki (prihodki = odhodki);
* da se prijavitelj zavezuje k vračilu dela ali celotnih sredstev na zahtevo JAK, če bo v postopkih nadzora JAK ugotovila nenamensko porabo proračunskih sredstev oz. preplačilo v odločbi in pogodbi določenega deleža upravičenih stroškov.

**7.2.2 Posebni pogoji za področje delovnih štipendij (DŠ)**

Prijavitelji na področju delovnih štipendij morajo ob splošnih izpolnjevati tudinaslednje posebne pogoje:

* da so vpisani v razvid samozaposlenih ali registrirani kot samostojni podjetniki (s. p.) z dejavnostjo na področju knjige;
* da so v primeru, da kandidirajo za delovno štipendijo kot literarni kritiki, v obdobju 2014–2017 objavljali književne kritike v literarnih revijah, na kulturnih straneh dnevnega tiska in v drugih tiskanih in elektronskih medijih s kulturnimi vsebinami v slovenskem jeziku, ali da so v primeru, da kandidirajo za delovno štipendijo kot uredniki knjižnih izdaj, v obdobju 2014–2017 uredili najmanj 10 leposlovnih ali humanističnih knjižnih del, ki so izšla v tiskani obliki v slovenskem jeziku;
* da v letih 2015 in 2016 niso prejeli delovne štipendije JAK (iz naslova razpisov JR3–KNJIGA–2015 in JR9–AVTORJI–2016).

Za sredstva na javnem razpisu JR3–MDŠ–2017 na področju delovnih štipendij (DŠ) ne morejo kandidirati ilustratorji, ki jim je namenjen razpis za delovne štipendije na Ministrstvu za kulturo RS.

**8. Kriteriji za ocenjevanje vlog**

**8.1 Področje mobilnosti v tujini (M)**

**Avtorji**

|  |  |  |
| --- | --- | --- |
|  | **Razpisni kriteriji/merila – M** | **Točke** |
| 1. | Reference avtorjevega dela, s poudarkom na obdobju 2013–2017 (kvaliteta opusa v tem obdobju) ali izkazana posebna nadarjenost ustvarjalca | 20 |
| 2. | Reference prireditve v tujini in drugih vključenih avtorjev | 20 |
|  | **Skupno število točk** | **40** |

**Založniki ali uredniki**

|  |  |  |
| --- | --- | --- |
|  | **Razpisni kriteriji/merila – M** | **Točke** |
| 1. | Reference založnika ali urednika in pomen izvirnih slovenskih leposlovnih ali humanističnih del, ki jih je prijavitelj izdal/uredil v obdobju 2013–2017, za razvoj in dvig kvalitete slovenske literarne ali humanistične produkcije | 15 |
| 2. | Reference prireditve v tujini | 15 |
| 3. | Načrtovane dejavnosti v okviru prireditve | 5 |
| 4. | Prednostni kriterij – založnik ali urednik, predstavnik založbe, ki ni financirana na področju mednarodnega sodelovanja na razpisih JR2–PROGRAM–2016–2019 ali JR3–KNJIGA–2016–2017 | 5 |
|  | **Skupno število točk** | **40** |

**8.2 Delovne štipendije za literarne kritike in urednike knjižnih izdaj**

**Literarni kritiki**

|  |  |  |
| --- | --- | --- |
|  | **Razpisni kriteriji/merila – DŠ** | **Točke** |
| 1. | Reference prijaviteljevega dela, kvaliteta objavljenih literarnih kritik v obdobju 2014–2017 | 20 |
| 2. | Prepoznavnost in pomen prijaviteljevega dela za razvoj vrednotenja književnosti in uveljavitev področja knjige  | 15 |
| 3. | Kulturni pomen in doseg revij in drugih medijev s kulturnimi vsebinami, v katerih je prijavitelj objavljal literarne kritike v obdobju 2014–2017 | 5 |
|  | **Skupno število točk** | **40** |

**Uredniki knjižnih izdaj**

|  |  |  |
| --- | --- | --- |
|  | **Razpisni kriteriji/merila – DŠ** | **Točke** |
| 1. | Reference urednikovega dela, kvaliteta knjižnih izdaj slovenskega leposlovja ali humanistike, ki jih je uredil v obdobju 2014–2017 | 20 |
| 2. | Pomen in prepoznavnost urednikovega dela za razvoj založniških standardov in uveljavitev področja knjige  | 15 |
| 3.  | Načrtovane in že izvedene dejavnosti urednika v letu 2017 (knjige v pripravi, uvodne, spremne besede ipd., sodelovanje na predstavitvah knjig, okroglih mizah, strokovnih srečanjih idr.) | 5 |
|  | **Skupno število točk** | **40** |

**9. Uporaba kriterijev in način ocenjevanja**

Vloge bodo po ocenjevalnih kriterijih vrednotile za področje pristojne strokovne komisije JAK.

Kriteriji za posamezno razpisno področje tega razpisa so ovrednoteni s točkami, pri čemer je pri posameznem kriteriju navedeno najvišje možno število točk.

Izbrani bodo tisti kulturni projekti, ki bodo v postopku vrednotenja po kriterijih ocenjeni višje. Višina odobrenih sredstev za kulturni projekt na področju mobilnosti je odvisna od obsega in finančne zahtevnosti kulturnega projekta ter sredstev, ki so namenjena razpisu, pri čemer med izbranimi kulturnimi projekti ni primerljivosti glede višine odobrenih sredstev v sorazmerju z višino prejetih točk.

Najnižje število točk (spodnji točkovni prag) za sprejetje kulturnega projekta v sofinanciranje je na področju mobilnosti 28 točk, na področju delovnih štipendij pa 32 točk, vendar bodo **skladno z omejitvami števila v sofinanciranje sprejetih projektov izbrani projekti z višjim številom točk.**

**10. Razpisni rok in način oddaje vlog**

Prijavitelji morajo vlogo oz. razpisne **obrazce izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/) povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju vloge v spletni aplikaciji morajo prijavitelji **vlogo natisniti in jo lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. obrazcih.

Prijavitelji morajo v celoti izpolnjeno **vlogo oddati v predpisanem roku v elektronski obliki in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.** Vloga je vložena pravočasno, če jo JAK prejme v elektronski **in** natisnjeni obliki, preden se izteče rok za vložitev vlog. Če se vloga pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

**Prijavitelj, ki se prijavlja na več področij javnega razpisa, mora vlogo za posamično področje razpisa poslati v svoji, ločeni kuverti in za vsako področje razpisa posebej izpolniti ustrezen obrazec v spletni aplikaciji**.

Rok za zbiranje vlog prične teči na dan najave javnega razpisa JR3–MDŠ–2017 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> dne **24. 3. 2017** ter traja do izteka zadnjega dne roka za oddajo vlog, ki je **26. 4. 2017.**

Vsi zahtevani prijavni obrazci morajo biti izpolnjeni v celoti, datirani in podpisani s strani prijavitelja oziroma izpolnjeni skladno z zahtevami.

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktor JAK.

Vloge, ki vsebinsko ne sodijo na razpisno področje in jih strokovna komisija ne more oceniti po kriterijih, navedenih v razpisnem besedilu, se zavržejo kot neupravičene.

Vloge, ki ne bodo izpolnjene v celoti v elektronski obliki in na originalnih, datiranih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozne se bodo štele vloge v tiskani in elektronski obliki, ki ne bodo oddane do vključno **26. 4. 2017**. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih splošnih in posebnih pogojev za posamezno razpisno področje, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav razpisovalca**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah bodo prijavitelji obveščeni na spletni strani razpisovalca.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se prijavitelj strinja s splošnimi in posebnimi pogoji ter kriteriji javnega razpisa.**

Pravočasne in popolne vloge upravičenih oseb bodo predložene v obravnavo pristojnim strokovnim komisijam JAK.

O dodelitvi sredstev bo na podlagi poročil pristojnih strokovnih komisij JAK odločil direktor JAK z odločbo.

Odpiranje vlog bo potekalo na JAK, Metelkova 2b, 1000 Ljubljana in se bo pričelo 4. 5. 2017.

**12. Dokumentacija javnega razpisa**

Dokumentacija javnega razpisa obsega:

* besedilo javnega razpisa,
* prijavne obrazce v spletni aplikaciji za razpisni področji:
1. mobilnost v tujini (M),
2. delovne štipendije (DŠ).

Dokumentacija javnega razpisa JR3–MDŠ–2017 je na voljo na spletnem naslovu [https://jakrs.e-razpisi.si](https://jakrs.e-razpisi.si/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

1. **mobilnost v tujini (M):**
* natisnjen prijavni obrazec spletne aplikacije M z obveznimi prilogami (za avtorje vabilo na prireditev v tujini, program prireditve v tujini, založnike ali urednike program prireditve v tujini);
1. **delovne štipendije (DŠ):**
* natisnjen prijavni obrazec spletne aplikacije DŠ z obveznimi prilogami (za literarne kritike bibliografija za obdobje 2014–2017, za urednike seznam objavljenih knjig, ki so jih uredili v obdobju 2014–2017).

**13. Pristojni uslužbenki za informacije in pojasnila**

|  |  |  |  |
| --- | --- | --- | --- |
| **Področje**  | **Uslužbenec** | **Telefon** | **E-pošta** |
| Mobilnost v tujini | Katja Stergar  | 01 369 58 27 | katja.stergar(at)jakrs.si  |
| Delovne štipendije | Vlasta Vičič | 01 369 58 26  | vlasta.vicic(at)jakrs.si |

Informacije lahko dobite po telefonu in elektronski pošti JAK vsak delavnik med 10. in 12. uro.

**Aleš Novak**

 Direktor Javne agencije za knjigo RS